**Organizacija VI-dela ob vračanju učencev v šolo 22. 2. 2021 - PROTOKOL**

V **ponedeljek, 22. 2. 2021**, se v šolske klopi ponovno **vračajo vsi učenci 1.‒9. razreda**. Za čas prehoda iz izobraževanja na daljavo v izobraževanje na šoli oz. v oddelkih veljajo pravila in navodila za varno vključitev nazaj v šolo. Na podlagi navodil MIZŠ in usmeritev NIJZ je pripravljena reorganizacija izvajanja obveznega in razširjenega programa (glede na razrede/skupine /mehurčke ali/in prostor ali/in čas izvajanja).

**Protokol za učence od 1. do 9. razreda za delo v šoli od 22. 2. 2021 naprej**

* Prihod vseh učencev v šolo je ob 8.10. Učenci počakajo na šolskem dvorišču. Pred to uro učenci naj ne hodijo v šolo (predčasno zbiranje in zadrževanje na šolskem dvorišču ni dovoljeno).
* V ponedeljek, 22. 2. 2021, imajo učenci predmetne stopnje (6.-9. razred) PREDURO razredno uro z učitelji razredniki.
* Predure, obvezni in razširjeni program, se bodo izvajali v skladu s posredovanim urnikom razredov.
* Pouk v manjših učnih skupinah se bo izvajal na podlagi enooddelčnih razredov, prav tako ure športa (delitev učencev po spolu).
* Pouk obveznih in neobveznih izbirnih predmetov se bo izvajal po reorganiziranem urniku.
* Dejavnosti razširjenega programa (RaP, POŠ, pevski zbor, interesne dejavnosti) se izvajajo znotraj skupine/oddelka /«mehurčka» (izmenjaje tedensko).
* Organizirano bo jutranje varstvo in podaljšano bivanje, ki bo za učence 1. razreda na novi lokaciji – zadnja učilnica v pritličju. Jutranje varstvo bo zaradi poostrenih varnostnih in higienskih ukrepov organizirano izključno za učence 1. razreda. Naprošamo vas, da za do sedaj vključene učence 2. in 3. razreda zagotovite varstvo. Prav tako vas naprošamo, da učenci po pouku ne ostajajo množično v podaljšanem bivanju (posebej velja za učence 4. in 5. razreda), saj zadrževanje večjega števila oseb v zavodu povečuje možnost prenosa okužbe, torej če je le možno, po pouku odhajajo domov.
* Dovoz avtobusa za učence vozače iz Hotize je po ustaljenem voznem redu (oba jutranja dovoza), prav tako ostajajo razvozi po ustaljene voznem redu (vsi trije).
* Na dvorišču učenci za vstop v šolo počakajo v skupinah (po razredih/ t. i. «mehurčkih») in upoštevajo varnostno razdaljo 1,5 do 2 metra.
* V šolo vstopijo prvi učenci 9. razreda, nato po razredih navzdol do 1. razreda (ob 8.10). Učence 1. triade ob vstopu v garderobo prevzamejo učiteljice razredničarke. Učenci upoštevajo tudi navodila dežurnega učitelja. Učenci si ob vstopu razkužijo roke.
* Vsi učenci ob vstopu v prostor šole uporabljajo obrazne maske. Uporaba maske je obvezna na hodnikih in v skupnih prostorih (jedilnica, avla, hodniki, sanitarije, garderoba), v razredu maske ne nosijo učenci istega »mehurčka«. Maske ob koncu pouka odvržejo v posebej pripravljen koš za kontaminirane odpadke (maske ne sodijo v koš v učilnicah).
* V primeru izvedbe programa v heterogeni skupini (učenci različnih razredov/oddelkov/«mehurčkov») nosijo učenci obrazne maske tudi v razredu/prostoru.
* V skladu z upoštevanjem higienskih ukrepov se zvajajo ure DSP, ISP (znotraj «mehurčka»), dopolnilni pouk oz. učna pomoč učencem.
* Učenci s seboj prinesejo šolske potrebščine po urniku, vodo v bidonu, dodatna oblačila (zaradi pogostejšega zračenja učilnic), športno opremo. Učenci stvari v torbah nosijo domov (na RS po dogovoru z učiteljicami razredničarkami).
* Po priporočilu NIJZ naj učenci v šolo prihajajo peš, z individualnim prevozom (brez združevanja otrok iz neskupnega gospodinjstva), pri uporabi javnega šolskega prevoza pa upoštevajo navodila in varnostne ukrepe izvajalca javnega prevoza – prevoznika.
* Učenci predmetne stopnje imajo pouk v matični učilnici (oz. v učilnicah, določenih za izvajanje manjših učnih skupin), menjavajo se učitelji (seznam matičnih učilnic je dodan urniku).
* Vsi učenci, tako razredna kot predmetna stopnja, malico opravljajo v razredih (matična učilnica).
* Prvi del odmora imajo rekreativni odmor učenci predmetne stopnje (zunaj), drugi del odmora je malica. Učenci razredne stopnje imajo prvi del odmora malico in drugi del rekreativni odmor, pri čemer upoštevajo vse higienske ukrepe in navodila dežurnih učiteljev.
* Učenci imajo kosilo v jedilnici ob upoštevanju vseh varnostnih ukrepov – umivanje rok pred in po kosilu, razkuževanje rok, varnostna razdalja oz. upoštevanje talnih označb (bonov učenci ne uporabljajo). Kosilo se začne ob 12. uri, h kosilu pristopijo učenci po končani 5. šolski uri (učenci RS/PS, OPB, vozači). Pri kosilu upoštevajo varnostno razdaljo. V kolikor bo v jedilnici več učencev kot razpoložljivega prostora, učenci kosijo v gospodinjski učilnici in učilnici glasbene umetnosti. Pri mizi sedijo učenci istega razreda/»mehurčka«.
* Ob prehodu iz izobraževanja na daljavo v izobraževanje v šoli je potrebno dosledno upoštevati higienske ukrepe, torej vzdrževanje medosebne razdalje, redno umivanje rok/razkuževanje in uporaba zaščitne obrazne maske.
* V šolo se vrnejo samo zdravi učenci in zaposleni. Ob ponovni vključitvi učencev v izobraževanje v šoli starši izpolnite izjavo, da je otrok zdrav.
* Obiskovanje osnovnošolskega programa za učence je obvezno (ZoŠ). Učencem, ki jim zaradi zdravstvenih omejitev ni dovoljeno obiskovati pouka v šolskih prostorih, individualno oceno tveganja opravi izbrani pediater oz. zdravnik in izda potrdilo oz. zdravniško opravičilo, s katerim starši seznanite šolo (razrednika).
* V kolikor je bila v družini okužba ali zaradi tesnih stikov prestajanje karantene, se na podlagi potrdila o karanteni otrok v šolo vrne, ko le-ta preteče. Potrdilo o karanteni (zadnjih 10 dni) nam starši posredujete namesto izpolnjene izjave. Izpolnjeno izjavo/potrdilo o karanteni starši posredujete po e-pošti razredničarkam pred začetkom pouka.
* Starše kot deležnike vzgojno-izobraževalnega procesa naprošamo, da ob nujnih prihodih v prostore šole obvezno upoštevate vse varnostne ukrepe (obvezna obrazna maska, razkuževanje rok, vzdrževanje medosebne razdalje, čim krajše zadrževanje v prostorih šole).

Naprošamo vas, da zaradi lažje organizacije šolske prehrane na podlagi prejetih urnikov učencev čimprej učiteljicam razredničarkam po e-pošti sporočite, ali bo imel vaš otrok v ponedeljek, 22. 2. 2021, v šoli kosilo. Starši izpolnite izjavo, da je otrok ob vstopu v šolo zdrav. Posredujete jo učiteljem razrednikom ali jo prinesejo učenci v ponedeljek, 22. 2. 2021, s seboj v šolo.

Želja, da se vsi učenci in zaposleni z izvajanjem pouka vrnemo v prostore šole, se ob izboljšanju epidemiološke slike v državi z vračanjem uresničuje. Ob ponovnem izvajanju pouka v prostorih šole je tveganje za prenos okužbe z virusom SARS-CoV-2, kljub upoštevanju in izvajanju vseh higienskih ukrepov, večje. Z doslednim izvajanjem in upoštevanjem zdravstveno-higienskih ukrepov varujemo svoje zdravje in zdravje svojih bližnjih ter oseb, ki so nam zaupane v varstvo in izobraževanje.

Spoštovani starši, zahvaljujemo se vam za sodelovanje, vso pomoč in podporo pri izvajanju pouka na daljavo, učencem pa želimo prijetno in varno vrnitev v šolske klopi.

Ravnateljica zavoda

Danijela Apatič

in zaposleni